Skink vir jou kat, hond ook ŉ glasie wyn | Maroela Media
Apollo Peak se hondewyn (Foto: Huffington Post)
Die vervaardiger Apollo Peak het vandeesweek hul Zinfantail- en Chardognay-wyn vir honde bekendgestel.
Dit volg nadat dié vervaardiger in Maart vanjaar ook ŉ alkoholvrye wyn vir katte bekendgestel het.
Apollo Peak het in ŉ verklaring gesê waar die wyn vir katte kattekruid bevat om ŉ stimulerende effek te hê, word peperment wat gebrou is en kamillekruid gebruik om honde te kalmeer.
Brandon Zavala, stigter van dié vervaardigersmaatskappy, het gesê die produk is tot dusver net in die VSA beskikbaar in 350 ml botteltjies.
“Ons het nog altyd beplan om iets vir honde te doen, ons het net gewag tot die tyd reg is. Die wyn bevat geen alkohol of geen druiwe nie, omdat albei daardie bestanddele gevaarlik vir honde is. Die rooi skynsel van die wyn word verkry deur beet,” het hy gesê.
Zavala sê die maatskappy het genoeg navorsing gedoen om te verseker dat die kamille nie gevaarlik vir honde is nie. “Baie daarvan kan potensiële gevare inhou, maar in matige hoeveelhede is daar geen gevare nie. Dit dien meer as ŉ verslapper, hulle gaan net lekker voel, nes wyn vir mense doen,” het hy geskerts.
Ina Wismer, mediese direkteur van die ASPCA-gifbeheersentrum in Amerika, sê negatiewe gevolge van kamille word ook net beperk tot katte.
“Wat dit wel kan doen, is om allergieë te vererger as daar reeds ŉ allergie is vir ŉ spesifieke plantfamilie,” het sy gesê.
Zavala sê eienaars moet troeteldiere net deurentyd monitor en gereeld vir ondersoeke na hul veeartse neem.
Daar is nog geen planne om dié wyn in te voer nie.
Besoek Apollo Peak se webwerf vir meer inligting.
Ai, ek het net begin bly word. My boorgat het opgedroog en nou drink ek maar wyn want daar is nie water nie. Dit sou goed wees as ek vir die honde en katte ook wyn kon gee. ?
Hondsegedagtes en katskenades!
Lekker hondejol en kattermaai! Nou sal daar nie meer hond-se-gedagtes en kat-in-die-donker-knyp wees nie. Hulle sal soos babas slaap. Lekkerrrrr snork ons nou…